
PËR SHKËMBIMIN E NJË PRONE TRUALL ME SIPËRFAQE 500 M2, BRENDA ZONËS KADASTRALE 8518, PLAZH DURRËS DHE PËR NJË NDRYSHIM NË VENDIMIN NR. 1058, DATË 16.7.2008 TË KËSHILLIT TË MINISTRAVE “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI KËSHILLIT TË MINISTRAVE, PËR DREJTORINË E SHËRBIMEVE QEVERITARE”, TË NDRYSHUAR

Në mbështetje të nenit 100 të Kushtetutës, të neneve 4, 5, 6, 10, 11, 13 e 14 të ligjit nr. 8743, datë 22.2.2001 “Për pronat e paluajtshme të shtetit”, dhe të nenit 757 të ligjit nr. 7850, datë 29.7.1994 “Kodi Civil i Republikës së Shqipërisë”, me propozimin e Kryeministrit, Këshilli i Ministrave 

VENDOSI:

1. Shkëmbimin e pronës shtetërore, truall, me sipërfaqe 500 (pesëqind) m2, regjistruar me numra pasurie 47/51 dhe 47/63, në zonën kadastrale 8518, në përgjegjësi administrimi të Këshillit të Ministrave dhe në përdorim të Drejtorisë së Shërbimeve Qeveritare, me pasurinë truall, pronë private, me sipërfaqe 500 (pesëqind) m2, regjistruar me numër pasurie 51/21, në zonën kadastrale 8518, në adresën lagjja 13, plazh Durrës, sipas planvendosjeve dhe kartelave që i bashkëlidhet këtij vendimi. 
2. Shkëmbimi i këtyre dy pronave të kryhet pa shpërblim apo kompensim mbi vlerën e tyre. 
3. Shkëmbimi të realizohet nëpërmjet një kontrate shkëmbimi, e cila të nënshkruhet nga Drejtoria e Shërbimeve Qeveritare me pronarët e pronës që shkëmbehet. 
4. Pas shkëmbimit, pasuria truall, me sipërfaqe 500 (pesëqind) m2, regjistruar me numër pasurie 51/21, në zonën kadastrale 8518, në adresën lagjja 13, plazh Durrës, të përdoret nga Drejtoria e Shërbimeve Qeveritare. 
5. Në listën e inventarit të pronave të paluajtshme, bashkëlidhur vendimit nr. 1058 të Këshillit të Ministrave, hiqet pjesa e pronës, me numra pasurie 47/51 dhe 47/63 dhe shtohet prona me numër pasurie 51/21, të cilat përmenden në pikën 1 të këtij vendimi. 
6. Ngarkohen Drejtoria e Shërbimeve Qeveritare dhe Kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

